text: Dist li puchiele: "Or sui mout eswarée;
   La m’en reporte dont tu m’as aportée.
   Ke quierras ore en estraigne contrée?
   Por coi me lais kant tu m’as esposée?
   Demain serai de te cambre jetée,
   Puis m’en irai comme femme eswarée;
   Tel honte arai jamais n’ierc honorée."
   "Biele," dist il, "tu n’ies mie senée:
   Cheste grant goie t'ara corte durée,
   A Diu te tien, si devien s’esposée:
   T’arme iert el chiel de goie coronée;
   Avuec les angeles iert assise el posée.
   PageV01P284
   "Gentius puchiele, chestui prent a signor
   Ki en le crois soffrit mort por t'amor,
   Por nos jeter de chele grant puor
   Ki fait les armes en infier grant dolor.
   N’a en chest siécle nule parfite amor,
   Mais tot i somes en peine et en dolor;
   Par mout grant goie s’assemblent peceor,
   Mais il departent a duel et a tristor.
  